རྒྱ་རིགས་ཤེས་ཡོན་ཅན་ཁྲེན་ཝུས་ཅན་གྱིས་ཕྱི་ལོ་༢༠༠༨ལོའི་བོད་ས་ཡོངས་སུ་ཞི་རྒོལ་ཆེན་མོའི་དོན་རྐྱེན་བྱུང་རྗེས་སུ།རྒྱ་ནག་གཞུང་གིས་བོད་ཀྱི་རིག་གནས་རྩ་སྟོང་བཟོ་བའི་གོམ་སྟབས་མགྱོགས་སུ་བཏང་ཚུལ་གསུངས་བ་ནི་གཡོལ་ཐབས་བྲལ་བའི་དངོས་དོན་རང་རེད།བོད་བརྒྱུད་ནང་བསྟན་གྱིས་སྲོག་དབང་བྱས་པའི་བོད་ཀྱི་རིག་གནས།སྐད་ཡིགལེགས་བྱང་བཅས་པ་རྩ་སྟོང་བྱེད་འདོད་ཀྱི་འཆར་གཞི་མགྱོགས་ལ་མྱུར་བོའི་ངང་སྤེལ་གྱི་ཡོད་ལ།ཉེ་འཆར་བྱུང་བའི་མཚོ་སྔོན་ཞིང་ཆེན་བོད་རྒྱ་སྐད་གཉིས་དུས་ཡུན་འབྲིང་རིང་གི་བཅོས་བསྒྱུར་ཐད་ཀྱི་སྲིད་བྱུས་ནི་དཔེ་མཚོན་གསལ་བོ་ཞིག་ཡིན།དེར་རྒྱའི་སྐད་ཡིག་གཙོ་བོར་བཞག་པ་དང་བོད་ཀྱི་སྐད་ཡིག་ཕལ་བར་བཞག་སྟེ་རྒྱའི་སྐད་ཡིག་སློབ་ཁྲིད་ཀྱི་སྐད་ཡིག་ཏུ་བདམས་ཡོད་པ་མ་ཟད།༢༠༡༥ལོའི་བར་སློབ་ཆུང་དུ་རྒྱལ་ཁབ་ཀྱི་ཐུན་མོང་དུ་སྤྱོད་པའི་སྐད་དང་ཡི་གེ་གཙོ་བོ་དང༌།མི་རིགས་རང་གི་སྐད་དང་ཡི་གེ་ཕལ་བར་བྱས་པའི་སྐད་གཉིས་སློབ་གསོ་མངོན་དུ་འགྱུར་དགོས་ཞེས་བོད་མི་རིགས་ཀྱི་ངོ་བོ་རིམ་བསྒྱུར་གྱིས་རྩ་སྟོང་འགྲོ་ཐབས་ཀྱི་དམིགས་ཡུལ་ཉག་ཅིག་བཟུང་ཡོད།ཡིན་ནའང་སྲིད་བྱུས་འདིས་གྲངས་ཉུང་མི་རིགས་ཀྱི་གཞི་རིམ་མང་ཚོགས་ཁྲོད།མི་རིགས་ས་ཁོངས་རང་སྐྱོང་བཅའ་ཁྲིམས་ལག་ལེན་བསྟར་གྱི་མེད་པའི་ཤེས་རྟོགསཤུགས་ཆེན་པོ་སྤེལ་ཡོད་པ་མ་ཟད།ྋགོང་ས་མཆོག་གིས་དབུ་ཁྲིད་པའི་བཙན་བྱོལ་གཞུང་གི་བོད་སྐྱོབ་ལས་རིམ་གྱི་མངོན་འདོད་རྣམས་དངོས་ཐོག་བདེན་འཚོལ་ཡིན་པ་འཛམ་གླིང་ཀུན་གསལ་ཆགས་པ་རེད།